Peter Skaarup (DF), 1998-06-24:
Det er da klart, at nu når banksagen kommer op, så kan jeg da
heller ikke lade være med at sige, at den synes jeg slet ikke at Socialdemokratiet skal prale særlig meget af.
Det er givetvis banksøgen, der har udløst meget af den her løsrivelsessnak, der har været, og det tror jeg også at de færøske folketingsmedlemmer kan bekræfte heroppefra.
Det var blandt andet statsministeren, der undlod at orientere Marita Petersen om de kendsgerninger, som statsministeren kendte på daværende tidspunkt, på et hotel i Oslo.
Det var statsministeren og finansministeren, der fordrejede en række ting på Færøerne.
Og det var det, der gjorde, at den her situation kom frem
Det tror jeg ikke at der er ret mange der er i tvivl om.
Det kan godt være, at de ikke vil erkende det, men der er ikke ret mange, der er i tvivl om, at sådan er sagerne.
Så var hr. Jan Petersen inde på spørgsmålet om den her snavsede debat, der lige pludselig var opstået, og var inde på, at det havde ret meget med Færøerne at gøre og det var den færøske situation, der var interessant i forbindelse med det.
Dér tror jeg da godt at jeg kan sige, at det, som jeg tror fru Ulla Tørnæs mente, faktisk nærmere var den måde, som
man fra regeringens side forsøgte at få to grønlandske medlemmer af Folketinget til at stemme for pinsepakken, og at det var det møde, der blev etableret af finansministeren eller af de to folketingsmedlemmer, det vides åbenbart ikke, men det må regeringen jo kunne svare på, hvor det var finansministeren, der tog fat i det her spørgsmål, og ikke statsministeren, hvis område det jo er, der kan undre, og selvfølgelig også kan undre Venstre.
Så vil jeg godt sige i forbindelse med den her debat, at Dansk Folkeparti selvfølgelig er for rigsfællesskabet.
Vi ønsker fortsat, at rigsfællesskabet skal bestå.
Jeg vil også slå fast, at vi heller ikke ønsker grundlovsændringer
, men det er også klart, at med den debat og de holdninger, der er kommet frem fra hr. Òli Breckmann og hr. Jóannes Eidesgaard her i dag, og med den debat, der kører på Færøerne, er det jo klart, at Danmark er nødt til at berede sig på, at der er et ønske om øget suverænitet.
Det står i koalitionsaftalen, uanset om vi kan lide det eller ej, at man ønsker et selvstændigt Færøerne.
Når man bruger den formulering, er det jo klart, at det er en højere grad af selvstændighed, end man har i dag.
Man mener ikke, at man i dag har tilstrækkelig selvstændighed.
Man ønsker en suverænitet og en selvstændighed, som man ikke har i dag.
Man går altså videre.
Det har efter vores opfattelse nogle konsekvenser for Danmark, og det burde regeringen allerede nu prøve på at finde ud af og opstille nogle forskellige scenarier, bede Dansk Udenrigspolitisk Institut eller andre om at udarbejde
en hvidbog og ikke bare lade stå til. Det er jo også klart, at regeringen åbenbart ikke har nogen holdning - vi har i hvert fald ikke kunnet finde den i dag - til, hvad den vil med hensyn til rigsfællesskabet.
Derfor er det stadig væk Dansk Folkepartis ønske, at vi vil have det her, og hvis ikke regeringen vil lave den nu, så er vi sikre på, at den kommer - uanset om vi vil eller ej - inden for det nærmeste halve eller hele år, for de tanker er der, og vi har kunnet høre dem i dag.